השר דרעי החליט לבטל את מעמד הקבע של שני תושבי מזרח ירושלים שסיכנו את ביטחון המדינה באופן ברור ומכוון. זאת, לאחר שקיבל את אישור שר המשפטים והיועמ"ש. דרעי: "מי שגרם לרציחת תושבי ישראל, לא ראוי שיחזיק במעמד כלשהו בישראל"
שר הפנים, אריה דרעי, החליט הערב (חמישי) לבטל את מעמד הקבע של שני תושבי מזרח ירושלים, אשר סיכנו את ביטחון המדינה באופן ברור ומכוון. זאת, לאחר שקיבל את אישור שר המשפטים אמיר אוחנה והיועץ המשפטי לממשלה, אביחי מנדלבליט, למהלך הביטול.
מדובר באצחאק טאהר צלאח עארפה ומוניר רג׳בי, שניהם תושבי קבע ממזרח ירושלים. עארפה, מרצה עונש מאסר עולם + 60 שנות מאסר בשל פיגוע בשנת 2011 ליד בנייני האומה בירושלים שגרם למותם של שתי נשים ולפציעת עשרות אחרים. הוא הורשע כי לקח חלק פעיל מאד בתכנון הפיגוע ובביצועו.
רג׳בי הורשע ונדון למאסר עולם בעקבות מעורבותו בפיגוע התאבדות בחיפה בשנת 2003 שבו נרצחו 17 אנשים, ביניהם תלמידים רבים. רג׳בי הורשע בתכנון הפיגוע, בהסעת המפגע ובבחירת המיקום המדויק.
השר דרעי אמר היום: "מי שגרם לרציחת תושבי ישראל, לפציעת עשרות תושבים וסיכן במכוון את בטחון המדינה ואת בטחונם של התושבים והאזרחים- לא ראוי שיחזיק במעמד כלשהו בישראל".
שר המשפטים אמיר אוחנה שחתם על הסכמתו לביטול תושבות קבע של שני המחבלים, ציין היום כי מדובר בסגירת מעגל עבורו, שכן השניים גורשו תודות לחוק אותו העביר כחבר כנסת. לאחר שחתם על הסכמתו לביטול תושבות הקבע של שני מחבלים, זאת בהמשך להחלטתו של שר הפנים אריה דרעי בנושא. אמר השר אוחנה: "חתמתי היום כשר המשפטים על הסכמתי לביטול תושבות הקבע של שני מחבלים שהיו מעורבים בפיגועים רצחניים בהם נרצחו עשרות ישראלים".
השר סיפר כי "מדובר בסגירת מעגל עבורי, משום שהחתימה הזו מתאפשרת כתוצאה מחוק שהעברתי בכנסת ה-20". הוא הוסיף כי "החוק בא לעולם, לצערי, בגלל החלטת בג"ץ לקבל את עתירותיהם של אנשי החמאס נגד החלטותיהם של חמישה שרי פנים שונים, ממפלגות שונות, שביקשו לבטל את תושבות הקבע של אותם אנשי חמאס שהורשעו בעבירות טרור, וחלקם אף ייצגו את חמאס בפרלמנט של הרש"פ".
"תושבות קבע, למי מכם שלא יודע, מעניקה לאוחזים בה זכויות רבות: דמי אבטלה, קצבת ילודה, קצבת נכות, ביטוח לאומי – כל הטוב שיש למשלם המסים הישראלי להציע".
אוחנה הוסיף: "להצעת החוק התנגדו רק שתי מפלגות: מרצ והרשימה המשותפת, התאומות הסיאמיות. הם כנראה חשבו שכספי המסים של כולנו, צריכים להמשיך לממן מחבלים שפלים, הקוראים ופועלים לחיסולה של המדינה. מלחמה בטרור היא לא הצד החזק שלהם. לא עוד". לסיום אמר אוחנה: "אני מודה לשר הפנים אריה דרעי על החלטתו הנכונה והמתבקשת לבטל את תושבות הקבע ותומך בה בכל מאודי".
לא מחזיק מים.
תיכף בג"ץ מבטל את ההחלטה.